Annalisa Chevalier

**Annalisa Chevalier** es una assagista e tamborinarèla francesa, especialista de Camarga.

## Biografia
Filha dau cabiscòu dau club taurin dau vilatge de Graveson, Jan Garèta, Analisa Chevalier nais Garèta lo 8 d’avost 1968 a Pantin. Apren lo tambourin au conservatòri d’Avinhon e lo provençau a l’universitat d’Avinhon. Pren lo nom "Chevalier" en 1997.

### Carriera professionala
Cargada de la comunicacion e dau patrimòni culturau per la comuna dei Santei Marias de la Mar quatòrge ans de temps, es tamben guida naturalista. Devèn puèi cargada dei paluns e dei tradicions a la Comunautat de comunas de Pichòta Camarga.

### Lenga e literatura
Ensinha lo provençau dins l’encastre de l’associacion Siam d’aquí de Vauverd, emai ai Santei Marias emé l’Escòla de Camarga despuei sa fondacion en 2021.

Mestressa d’òbra dau Felibritge en 2017, n'es elegida majorala en 2021, sus la cigala de la Jana ò de Moissídan, detenguda per avans per Robèrt Rousset. Dins aquela reconeissença, Sara Collet vei la pròva que « la fema fai l’empèri dins leis institucions a l’entorn dei tradicions localas ». Creèt tamben un sota-sindicat de la mantenença felibrenca de Lengadòc per Camarga.

Sòcia de l’Associacion dei miegjornaus de Scèus (escòla felibrenca), receup per aquò la medalha de bronze de Florian en 2019.

En 2023, intra dins la jurada dau Grand Prèmi Literari de Provença.

Despuei 2025, presidís lo Forom d’òc.

Es administrarèla dei Rescontres mediterranhas Aubèrt Camus e participa ais activitats dau CREDD'O.

### Defensa de Camarga
Es  correspondenta e cronicarèla de corsa camarguenca per *[[La Provence]]*, emai gardian amatora a la manada Raynaud. Es membre de la Comession Patrimòni, Istòria e Tradicion de la Fedaracion francesa de corsa camarguenca.

Despuei 2017, es sota-cabiscòla dau comitat de sostèn dau pargue naturau regionau de Camarga.

Es tamben afilhada a la Nacion Gardiana e a l’Associacion Baroncelli.

### Musica

Tamborinarèla despuei 1992, jòga dins lei grops Òsca a Nimes, Balatrans a Uchau, Lei Cigalons arlatencs a Arle e Revolum a Mauguiò.

### Vida personala
Avent plantat cavilha a Gallician (Vauverd) a 30 ans, a un fiu — Guilhaume, eu tamben tamborinaire — e una filha — Justina.

## Produccion intellectuala
« Especialista de la question camarguenca », consacra en 2004 la premiera monografia au bòsc dei Rièges, en Camarga. Sa reedicion en 2014 en cò d’Actes Sud i adutz lo prèmi Carles Bortoli de l’Académia de Marselha.

En 2007, s’interèssa ai gardians de Camarga, en prepausant una sintèsi sus aquela activitat emé de testimònis. Una exposicion se tèn au museom de Camarga.

En 2022, fa espelir un tresen obratge, consacrat a l’istòria dei Santei Marias despuei l’Antiquitat fins a l’epòca contemporana, e illustrat emé de documents avenats dau fons Taillet ; seguís l’evolum de la comuna au fieu dau temps.

En mai d’aquò, participèt a l´*L'Encyclopédie de la Camargue*, emé mantun articles sus lei manadas, lei gardians, l’abaliment dei buòus e chivaus de Camarga, e aqueu dei buòus de combat (Buchet-Chastel, 2013) e a l’obratge *Les Femmes et le féminin en terres d'oc et au Félibrige*, em'un estudi biografic sus la felibressa Clemença Pagés (2023).

### Provençau
En 2021, recensa lo vocabulari de la corsa camarguenca « ligat emé la lenga d’òc ».

En 2022, pronóncia una dicha en omenatge a son davancier Robèrt Rousset, editat per lo Felibritge.

Escriu de tèxtes en aqueu dialècte dins ‘’Lou Felibrige’’.

## Libres
* *Le Bois des Rièges : cœur de la Camargue, entre mythe et réalité, récits de gardiens, manadiers, pêcheurs et autres camarguais*, Somèire, Gilles Arnaud, 2004 ISBN 978-2-330-03415-3 (reeditat en cò d'Actes Sud en 2014).
* *Les Gardians de Camargue*, Arle, pargue naturau regionau de Camarga, 2007 ISBN 2-906632-28-7.
* *Laus de Roubert Rousset*, Ais de Provença, Felibritge, 2022 (legir en linha).
* *Les Saintes-Maries-de-la-Mer : mémoire d'un village du bout du monde*, Arle, Errance et Picard, 2022 ISBN 978-2-38473-006-3.

## Referéncias

## Annèxas
### Bibliografia
* « Li nouvèu majourau », Lou Felibrige, n˚ 327, p. 33-34, novembre 2021.
* «Annelyse et Guillaume», dins Aliça Traisnel (sota la direccion de Laurenç Alibèrt e Jan-Leo Léonard), *Socio-ethnolinguistique contrastive en domaine occitan : documentation des « langues en danger » et activisme socioculturel* (tèsi), universitat Montpelièr III, 2023, p. 323 (legir en linha).
* «Anoliso Chevalier» (pref. Reinier Mocadèl), dins *Aguste Chabaud e li Gravesounen : escri prouvençau*, Graveson, CREDD'O, 2024, p. 217-225.

### Liames extèrnes